次韵答宗汝爲初夏見寄
作者：黄庭堅
朝代：宋

paragraphs: 官蛙無時休，不知憂復樂。
夕暉半規黄，冉冉納暮壑。
鳥棲松隕花，風下竹解籜。
南箕與北斗，磊磊貫纓絡。
懷我鄰邦友，賢義本不薄。
箕斗常相望，江含霧冥漠。
忽烹雙鯉魚，中有初夏作。
詩詞清照眼，明月麗珠箔。
閒出句崛奇，芙蕖依綠蒻。
雄辨簡色空，韓盧逐東郭。
終篇談不二，自脫世纏縛。
此道久陸沉，喜公勤博約。
盈籠惠石芝，烏皮剝猿玃。
野人烹嘉蔬，回首葵莧惡。
勸鹽殊未工，追呼聯纆索。
聞君欲課最，豈有不龜藥。
我民六萬戶，過半客棲泊。
棘端可沐猴，且願觀其削。
官符晝夜下，朝播責暮穫。
射利者誰其，登隴彎繁弱。
昨聞數邦貢，曲禮賦三錯。
恭惟廊廟上，獻納及新瘼。
繡衣城南來，免冠謝公怍。
歸乘下澤車，絕意麒麟閣。
田園蒙帝力，仰以萬壽酢。
公材橫太阿，越砥斂霜鍔。
智囊無遺漏，膽量包空廓。
行當治狀聞，雄飛上碧落。
我材甚不長，有地愧槃礴。
平陸非距心，滕薛困公綽。
看人取卿相，妄意亦饞嚼。
終不作湘纍，憔悴吟杜若。
一心思傾寫，何時叩扃鑰。